Allt erlent herlið er farið frá Bagram-herstöðinni í Afganistan. Hún var árum saman aðalbækistöð þess í baráttunni við talibana og vígasveitir Al-Kaída.
Stjórnarherinn í Afganistan tók í dag við forráðum í Bagram-herstöðinni nærri Kabúl. Hún var miðpunkturinn í baráttu erlends herliðs við talibana og hryðjuverkasveitir Al-Kaída eftir hryðjuverkaárásir í Bandaríkjunum 11. september 2001.
Talsmaður varnarmálaráðuneytisins í Kabúl tilkynnti á samfélagsmiðlum í dag að síðustu bandarísku hermennirnir og liðsmenn fjölþjóðaliðs Atlantshafsbandalagsins væru farnir frá Bagram. Talibanar fögnuðu tíðindunum með þeim orðum að þegar erlendir hermenn væru horfnir á brott gætu Afganar sjálfir ákveðið framtíðina.
Bandarísk stjórnvöld ákváðu fyrr á árinu að flytja allt sitt herlið frá Afganistan fyrir 11. september. Þá verða liðin tuttugu ár frá hryðjuverkaárásunum í New York og Washington. Brottflutningarnir hafa gengið svo hratt að útlit er fyrir að síðustu hermennirnir haldi á brott nokkru fyrr. Að vísu verða eftir sex hundruð hermenn eða svo til að verja bandaríska sendiráðið í Kabúl. Í maí var talið að um sjö þúsund erlendir hermenn væru enn í Afganistan. Síðan hefur þeim fækkað til muna. Þjóðverjar og Ítalir tilkynntu til dæmis í vikunni að þeirra veru í landinu væri lokið.
Hersveitir talibana hafa síðustu mánuði hert baráttuna fyrir yfirráðum til muna. Þær ráða núna tugum héraða og sitja um nokkrar borgir. Því hefur verið spáð að borgarastríð brjótist út þegar síðustu erlendu hersveitirnar eru farnar úr landi.
Allt erlent herlið er farið frá Bagram herstöðinni í Afganistan. Hún var árum saman aðalbækistöð þess í baráttunni við talibana og vígasveitir Al-Kaída.